text: Masser af farlige arbejdspladser
  06 maj 2011 kl. 07.16
  Arbejdstilsynet fandt mange alvorlige sikkerhedsproblemer ved en byggepladsaktion.
  Under Arbejdstilsynets aktion på byggepladser i går fandt de tilsynsførende mange alvorlige problemer med sikkerheden. 
  Tagarbejde uden faldsikring og manglende afspærring var blandt de livsfarlige situationer, som Arbejdstilsynet måtte skride ind over for.
  Ikke godt nok, kalder Arbejdstilsynet resultatet, og bebuder snart at komme tilbage til de pladser, hvor problemerne er mest alvorlige.
   
  - Vi bliver nødt til igen med syvtommer søm at fastslå, at det ikke er godt nok, det der foregår på mange byggepladser, siger kontorchef Sonja Ploug Jensen, Arbejdstilsynet. 
  ? Man gambler simpelthen med liv og helbred, når man fx balancerer rundt i 25 meters højde uden nogen form for sikkerhed under sig. Ikke alene er det klokkeklart ulovligt. Det er også dybt uansvarligt.
  Arbejdstilsynet gentager snart dagens aktion, hvor byggepladser der i dag havde alvorlige sikkerhedsproblemer, eller hvor byggepladsen var kaotisk eller uoverskuelig, vil blive kontrolleret igen.
  